16.		Výpoveď zamestnávateľa pre porušenie pracovnej disciplíny
			[§ 63 ods. 1 písm. e) ZP]
ABC, s.r.o., Ružová ul. č. 10, 010 01 Žilina
zastúpená Ing. Ivanom Janurom, konateľom
								Ján Hladký
Žilina 15. 7. 2022						Stodolova ul. č. 2, 010 01 Žilina
Vec:	Výpoveď z pracovného pomeru
Dňa 5. 7. 2022 Vás Váš nadriadený pristihol pri požívaní alkoholu na pracovisku v pracovnom čase. O tejto skutočnosti bol ihneď spísaný zápis. Uvedené konanie považujeme za závažné porušenie pracovnej disciplíny. Dávame Vám preto výpoveď z pracovného pomeru podľa § 63 ods. 1 písm. e) ZP. 
Výpovedná doba je dva mesiace a začne plynúť dňom 1. 8. 2022 a končí dňom 30. 9. 2022. 
zamestnávateľ
Poznámka
Výpoveďou z pracovného pomeru podľa § 63 ods. 1 písm. e) ZP môže zamestnávateľ ukončiť pracovný pomer so zamestnancom, ak:
•	zaniknú dôvody, na základe ktorých možno okamžite so zamestnancom skončiť pracovný pomer (§ 68 ods. 1 ZP) – tu má zamestnávateľ možnosť voľby – či ukončí so zamestnancom pracovný pomer výpoveďou po uplynutí výpovednej lehoty, alebo prikročí k radikálnemu riešeniu – ukončiť so zamestnancom pracovný pomer okamžite, 
•	vzniknú iné dôvody – v prípade menej závažného porušenia pracovnej disciplíny môže zamestnávateľ použiť ustanovenie § 63 ods. 1 písm. e) ZP, ak má splnené tieto podmienky: 
a)	musí ísť o opakované porušenie pracovnej disciplíny, 
b) 	zamestnanec musí byť v lehote posledných 6 mesiacov na možnosť výpovede pre takéto porušovanie pracovnej disciplíny písomne upozornený. 
Tento výpovedný dôvod však možno uplatniť iba do dvoch mesiacov odo dňa, keď dôvod výpovede zistí zamestnávateľ, najneskôr do jedného roka odo dňa, keď dôvod na výpoveď vznikol – pozri § 63 ods. 4 a 5 ZP.